CELEX: 32021D1028
Language: lv
Date: 2021-06-21 00:00:00
Title: Komisijas Īstenošanas lēmums (ES) 2021/1028 (2021. gada 21. jūnijs), ar ko pieņem pasākumus Eiropas Parlamenta un Padomes Regulas (ES) 2018/1240 piemērošanai attiecībā uz piekļuvi datiem ETIAS centrālajā sistēmā, to grozīšanu, dzēšanu un dzēšanu pirms noteiktā laika

24.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 224/31
               
            
         KOMISIJAS ĪSTENOŠANAS LĒMUMS (ES) 2021/1028
         (2021. gada 21. jūnijs),
         ar ko pieņem pasākumus Eiropas Parlamenta un Padomes Regulas (ES) 2018/1240 piemērošanai attiecībā uz piekļuvi datiem ETIAS centrālajā sistēmā, to grozīšanu, dzēšanu un dzēšanu pirms noteiktā laika
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1240 (2018. gada 12. septembris), ar ko izveido Eiropas ceļošanas informācijas un atļauju sistēmu (ETIAS) un groza Regulas (ES) Nr. 1077/2011, (ES) Nr. 515/2014, (ES) 2016/399, (ES) 2016/1624 un (ES) 2017/2226 (1), un jo īpaši tās 73. panta 3. punkta trešās daļas b) apakšpunkta i) un ii) punktu,
         tā kā:
         
                     (1)
                  
                  
                     Ar Regulu (ES) 2018/1240 ir izveidota Eiropas ceļošanas informācijas un atļauju sistēmu (ETIAS), ko piemēro tiem trešo valstu valstspiederīgajiem, kuri ir atbrīvoti no vīzas prasības un vēlas ieceļot dalībvalstu teritorijā.
                  
               
                     (2)
                  
                  
                     Pirms ETIAS informācijas sistēmas izstrādes ir nepieciešams pieņemt pasākumus minētās sistēmas tehniskajai īstenošanai.
                  
               
                     (3)
                  
                  
                     Šajā lēmumā izklāstītie pasākumi būtu jāpapildina ar ETIAS informācijas sistēmas tehniskajām specifikācijām. Pamatojoties uz šajā lēmumā noteiktajiem pasākumiem, Eiropas Savienības Aģentūrai lielapjoma IT sistēmu darbības pārvaldībai brīvības, drošības un tiesiskuma telpā (eu-LISA) tad vajadzētu būt spējīgai noteikt plānojumu ETIAS informācijas sistēmas fiziskajai arhitektūrai, kā arī sistēmas tehniskās specifikācijas un izstrādāt ETIAS informācijas sistēmu.
                  
               
                     (4)
                  
                  
                     
                        ETIAS informācijas sistēmas tehniskajai izstrādei un īstenošanai būtu jāaptver tas, kā iestādes piekļūs datiem ETIAS centrālajā sistēmā, tos grozīs un dzēsīs.
                  
               
                     (5)
                  
                  
                     Attiecībā uz robežu iestāžu piekļuvi ar nolūku iegūt ceļošanas atļaujas statusu pie robežām, imigrācijas iestāžu piekļuvi ar nolūku pārbaudīt ieceļošanas vai uzturēšanās nosacījumus dalībvalstu teritorijā, centrālo piekļuves punktu piekļuvi tiesībaizsardzības nolūkiem un ETIAS valsts vienību piekļuvi datņu izgūšanai ar nolūku atbalstīt riska novērtēšanu, šāda piekļuve būtu jāpiešķir, izmantojot tehnisko saskarni, kas ļauj savienot valstu robežu infrastruktūru, centrālos piekļuves punktus, imigrācijas iestāžu valsts sistēmas un citas ES informācijas sistēmas vai valstu sistēmas ar ETIAS centrālo sistēmu. eu-LISA izstrādātajās tehniskajās specifikācijās būtu jāiekļauj saskarnes kontroles dokuments, kurā aprakstīta tehniskā saskarne starp ETIAS centrālo sistēmu un citām ES informācijas sistēmām un valstu sistēmām.
                  
               
                     (6)
                  
                  
                     No brīža, kad sāk darboties Eiropas meklēšanas portāls, kas izveidots saskaņā ar Eiropas Parlamenta un Padomes Regulas (ES) 2019/817 (2) 6. pantu, robežu iestāžu, imigrācijas iestāžu vai centrālo piekļuves punktu veiktie meklējumi būtu jāveic, izmantojot Eiropas meklēšanas portālu.
                  
               
                     (7)
                  
                  
                     Attiecībā uz piekļuvi pieteikumu manuālai apstrādei, tostarp Eiropolam, ja tas sniedz atzinumus ETIAS valsts vienībām, kā arī attiecībā uz ETIAS centrālās vienības un ETIAS valsts vienību piekļuvi datu grozīšanai un dzēšanai eu-LISA būtu jāpiešķir piekļuve, izmantojot šim nolūkam izstrādātu programmatūru. Eiropolam būtu jāizmanto minētā programmatūra arī tam, lai tiesībaizsardzības nolūkiem pieprasītu piekļuvi datiem, kas ir ETIAS centrālajā sistēmā. Būtu jāprecizē līdzekļi, ar kuriem ETIAS centrālā vienība un ETIAS valsts vienības un Eiropols tiek autentificēti un piekļūst programmatūrai.
                  
               
                     (8)
                  
                  
                     Pienācīgi pilnvarotiem lietotājiem no ETIAS centrālās vienības, ETIAS valsts vienībām un Eiropola būtu jāpiesakās programmatūrā, izmantojot lietotāja darba profilu. ETIAS centrālajai vienībai, ETIAS valsts vienībām un Eiropolam vajadzētu būt spējīgiem piešķirt lietotājiem standarta atļaujas, lomas un darba profilus vai pielāgot darba profilus, izmantojot programmatūrā iepriekš noteiktas lomas un atļaujas, kas atbilstu tam, kā Eiropas Robežu un krasta apsardzes aģentūra un dalībvalstis izveidos un izmantos attiecīgi ETIAS centrālo vienību un ETIAS valsts vienības, un attiecībā uz Eiropolu – kas atbilstu Eiropola darba metodēm.
                  
               
                     (9)
                  
                  
                     Lai lietotāji nevarētu izveidot darba profilus, kuros apvienotas nesaderīgas lomas un atļaujas, programmatūrā iepriekš jānosaka nesaderība starp iepriekš noteiktām lomām un atļaujām. Lai nošķirtu pienākumus un izvairītos no tā, ka lietotājiem ir pretrunīgi pienākumi, atļaujas, kas saistītas ar pieteikumu apstrādi, nebūtu jāapvieno ne ar atļaujām, kuras saistītas ar datu grozīšanu un dzēšanu, ne arī ar atļaujām, kas saistītas ar pārsūdzības procedūrām.
                  
               
                     (10)
                  
                  
                     Saskaņā ar datu aizsardzības principiem, jo īpaši integrētu datu aizsardzību un datu aizsardzību pēc noklusējuma, būtu jāļauj programmatūras lietotājiem skatīt tikai tos datus, kas atbilst viņu darba profilam piešķirtajām atļaujām. Rezultātā atkarībā no izmantotā darba profila var atšķirties lietotājam parādītais.
                  
               
                     (11)
                  
                  
                     Programmatūra būtu jāizstrādā ar vispārīgām programmatūras funkcijām, kas atbalsta ETIAS centrālo vienību un ETIAS valsts vienības to uzdevumu izpildē, kas saistīti ar piekļuvi datiem, to grozīšanu un dzēšanu.
                  
               
                     (12)
                  
                  
                     Programmatūrā būtu jāiekļauj arī vairākas speciālas funkcijas, kas atbalstītu lietotājus to uzdevumu veikšanā, kuri saistīti ar piekļuvi datiem un to grozīšanu, un pieteikumu manuālā apstrādē, kā rezultātā automatizētā pieteikumu apstrādē konstatēta informācijas atbilsme.
                  
               
                     (13)
                  
                  
                     Vienai no šīm speciālajām funkcijām vajadzētu būt tādai, ka lietotājiem tiek skaidri parādīts, cik daudz laika atlicis, lai tiktu ievēroti attiecīgie dažādajiem pieteikuma izskatīšanas posmiem atvēlētie termiņi, kas noteikti Regulā (ES) 2018/1240.
                  
               
                     (14)
                  
                  
                     Citām speciālajām funkcijām būtu jāatbalsta ETIAS valsts vienības pieteikumu manuālā apstrādē laikā, kad tās novērtē riskus. Programmatūrai būtu jāļauj iegūt ierobežotus ETIAS centrālajā sistēmā glabātus datus, lai ETIAS valsts vienībām atvieglotu citu ES informācijas sistēmu vai datubāzu (Šengenas informācijas sistēmas (SIS), Vīzu informācijas sistēmas (VIS), ieceļošanas/izceļošanas sistēmas (IIS) vai Eurodac) aplūkošanu vai informācijas aplūkošanu valsts sistēmās, kas ir to pamatā un ir saistītas ar automatizētā pieteikumu apstrādē konstatētu informācijas atbilsmi. ETIAS informācijas sistēma būtu jāizstrādā tā, lai, manuāli novērtējot pieteikumus saskaņā ar Regulas (ES) 2018/1240 26. vai 28. pantu, būtu iespējams automātiski izveidot datnes un tās būtu pieejamas ETIAS valsts vienībām datu iegūšanai. Nepieciešams identificēt tās funkcijas un datu elementus, kas būtu automātiski jāsagatavo datņu ietvaros atkarībā no informācijas atbilsmes, kas konstatēta pieteikumu automatizētās apstrādes laikā. Bez tam ir nepieciešams, lai programmatūrai būtu speciālas funkcijas, kas ļautu iegūt datus saistībā ar valsts pārsūdzības procedūrām un ļautu augšupielādēt riska novērtējumu rezultātus, kā arī reģistrēt ar valsts pārsūdzības procedūrām saistītus datus. Riska novērtējumu rezultātu augšupielādes programmatūras speciālajām funkcijām nevajadzētu ļaut augšupielādēt pamatojumu lēmumam izdot vai atteikt ceļošanas atļauju.
                  
               
                     (15)
                  
                  
                     
                        eu-LISA būtu jāpiešķir dalībvalstīm akreditācijas dati, lai tās varētu piešķirt vienu vai vairākas lomas vai lietotāja darba profilus pienācīgi pilnvarotiem centrālo piekļuves punktu darbiniekiem un robežu un imigrācijas iestādēm.
                  
               
                     (16)
                  
                  
                     Ņemot vērā Eiropas Parlamenta un Padomes Regulā (ES) 2018/1725 (3) noteikto pienākumu, Eiropas Robežu un krasta apsardzes aģentūrai, kas darbojas kā datu pārzinis saskaņā ar minētās regulas 3. panta 8. punktu, un eu-LISA, kas darbojas kā pārzinis saistībā ar ETIAS centrālās sistēmas informācijas drošības pārvaldību, būtu jāveic novērtējums par paredzēto apstrādes darbību ietekmi uz personas datu aizsardzību saskaņā ar Regulas (ES) 2018/1725 39. pantu.
                  
               
                     (17)
                  
                  
                     Saskaņā ar 1. un 2. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalījās Regulas (ES) 2018/1240 pieņemšanā un Dānijai minētā regula nav saistoša un nav jāpiemēro. Tomēr, ņemot vērā to, ka Regula (ES) 2018/1240 pilnveido Šengenas acquis, Dānija saskaņā ar minētā protokola 4. pantu 2018. gada 21. decembrī paziņoja savu lēmumu īstenot Regulu (ES) 2018/1240 savos tiesību aktos.
                  
               
                     (18)
                  
                  
                     Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (4) un neietilpst tā darbības jomā; Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.
                  
               
                     (19)
                  
                  
                     Attiecībā uz Islandi un Norvēģiju – saskaņā ar Nolīgumu starp Eiropas Savienības Padomi un Islandes Republiku un Norvēģijas Karalisti par šo abu valstu asociēšanu Šengenas acquis īstenošanā, piemērošanā un pilnveidošanā šis lēmums ir to Šengenas acquis (5) noteikumu pilnveidošana, kuri attiecas uz jomu, kas minēta Padomes Lēmuma 1999/437/EK (6) 1. panta A punktā.
                  
               
                     (20)
                  
                  
                     Attiecībā uz Šveici – saskaņā ar Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā šis lēmums ir to Šengenas acquis (7) noteikumu pilnveidošana, kuri attiecas uz jomu, kas minēta Padomes Lēmuma 1999/437/EK 1. panta A punktā, to lasot saistībā ar Padomes Lēmuma 2008/146/EK (8) 3. pantu.
                  
               
                     (21)
                  
                  
                     Attiecībā uz Lihtenšteinu – saskaņā ar Protokolu starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā šis lēmums ir to Šengenas acquis (9) noteikumu pilnveidošana, kuri attiecas uz jomu, kas minēta Padomes Lēmuma 1999/437/EK 1. panta A punktā, to lasot saistībā ar Padomes Lēmuma 2011/350/ES (10) 3. pantu.
                  
               
                     (22)
                  
                  
                     Attiecībā uz Kipru, Bulgāriju, Rumāniju un Horvātiju – šis lēmums ir akts, kas pilnveido Šengenas acquis vai ir kā citādi saistīts ar to, kā noteikts attiecīgi 2003. gada Pievienošanās akta 3. panta 1. punktā, 2005. gada Pievienošanās akta 4. panta 1. punktā un 2011. gada Pievienošanās akta 4. panta 1. punktā.
                  
               
                     (23)
                  
                  
                     Saskaņā ar Regulas (ES) 2018/1725 42. panta 1. punktu ir notikusi apspriešanās ar Eiropas Datu aizsardzības uzraudzītāju, kas 2021. gada 22. janvārī sniedza atzinumu.
                  
               
                     (24)
                  
                  
                     Šajā lēmumā paredzētie pasākumi ir saskaņā ar Viedrobežu komitejas (ETIAS) atzinumu,
                  
               IR PIEŅĒMUSI ŠO LĒMUMU.
         I NODAĻA
         
            VISPĀRĪGI NOTEIKUMI
         
         
            1. pants
            Priekšmets
            Ar šo lēmumu nosaka pasākumus Regulas (ES) 2018/1240 piemērošanai attiecībā uz:
            
                        1)
                     
                     
                        piekļuvi datiem, kas notiek saskaņā ar minētās regulas 22.–29. pantu, 33.–44. pantu un 47.–53. pantu;
                     
                  
                        2)
                     
                     
                        datu grozīšanu, dzēšanu un dzēšanu pirms noteiktā laika, kas notiek saskaņā ar minētās regulas 55. pantu.
                     
                  
         
            2. pants
            Definīcijas
            Šajā lēmumā piemēro šādas definīcijas:
            
                        a)
                     
                     
                        “loma” ir tādu atļauju kopums, kas saistītas ar konkrētu datu apstrādes nolūku Eiropas ceļošanas informācijas un atļauju sistēmā (ETIAS);
                     
                  
                        b)
                     
                     
                        “darba profils” ir viena vai vairākas darba funkcijas, kas aptver vienu vai vairākas lomas;
                     
                  
                        c)
                     
                     
                        “lietotājs” ir pienācīgi pilnvarots ETIAS centrālās vienības, ETIAS valsts vienības, Eiropola vai centrālā piekļuves punkta darbinieks, kā arī robežu vai imigrācijas iestādes ar piekļuves akreditācijas datiem, kas piešķirti ar vienu vai vairākām lomām vai darba profiliem;
                     
                  
                        d)
                     
                     
                        “atļauja” ir tiesības veikt datu apstrādes darbību.
                     
                  
         II NODAĻA
         
            NOTEIKUMI PAR PROGRAMMATŪRU
         
         
            3. pants
            Autentifikācijas shēma un piekļuves vadība
            
               1.   Izņemot piekļuvi kontrolsaraksta ierakstiem, kuriem piekļūst saskaņā ar Komisijas Īstenošanas lēmumu, ar ko nosaka pasākumus Eiropas Parlamenta un Padomes Regulas (ES) 2018/1240 piemērošanai attiecībā uz ETIAS kontrolsaraksta un ietekmes novērtēšanas rīka tehniskajām specifikācijām (11), ETIAS centrālajā sistēmā glabātajiem datiem piekļūst lietotāji no ETIAS centrālās vienības, ETIAS valsts vienībām un Eiropola, izmantojot Regulas (ES) 2018/1240 6. panta 2. punkta m) apakšpunktā minēto programmatūru (“programmatūra”).
            
            
               2.   Izstrādājot programmatūru, eu-LISA:
               
                           a)
                        
                        
                           izveido autentifikācijas shēmu, ar kuras starpniecību notiek pieteikšanās programmatūrā;
                        
                     
                           b)
                        
                        
                           
                              ETIAS centrālajai vienībai, ETIAS valsts vienībām un Eiropolam dara pieejamas standarta atļaujas, lomas un darba profilus.
                        
                     
            
               3.   Programmatūra ETIAS centrālajai vienībai, ETIAS valsts vienībām un Eiropolam nodrošina tehniskos līdzekļus:
               
                           a)
                        
                        
                           ar ko radīt jaunas lomas un grozīt vai dzēst esošās;
                        
                     
                           b)
                        
                        
                           ar ko izveidot piekļuves akreditācijas datus, kas lietotājiem ļauj veikt datu apstrādes darbības saskaņā ar piešķirtajām lomām;
                        
                     
                           c)
                        
                        
                           ar ko savās organizācijās regulē standarta lomu piešķiršanu lietotājiem un to pārvaldību.
                        
                     
            
               4.   ETIAS centrālās vienības, ETIAS valsts vienību un Eiropola radītās vai grozītās lomas ir redzamas tikai attiecīgi ETIAS centrālajai vienībai, ETIAS valsts vienībai vai Eiropolam.
            
            
               5.   Programmatūra liedz piešķirt lietotājiem nesaderīgas lomas. Tā nodrošina, ka lietotāji ar vairākiem darba profiliem vienlaikus spēj lietot tikai vienu darba profilu un var pārslēgties no viena darba profila uz citu bez nepieciešamības iziet no programmatūras.
            
            
               6.   Par darba profilu piešķiršanu ar programmatūras starpniecību lietotājiem savā organizācijā atbild ETIAS centrālā vienība, ETIAS valsts vienības un Eiropols. Katru darba profilu, lomu vai atļauju vienā organizācijā var piešķirt vairākiem lietotājiem.
            
            
               7.   Lietotāji var izmantot pseidonīmus. Minētie pseidonīmi ir izsekojami līdz lietotāju oficiālajai identitātei valsts līmenī vai Eiropolā.
            
            
               8.   Šā panta 2. punktā minētā autentifikācijas shēma un standarta atļaujas, lomas un darba profili un šā panta 4. punktā minētais liegums piešķirt nesaderīgas lomas ir daļa no tehniskajām specifikācijām, kas paredzētas Regulas (ES) 2018/1240 73. panta 3. punktā.
            
         
         
            4. pants
            Vispārīgas programmatūras funkcijas
            
               1.   Programmatūrai ir vismaz šādas funkcijas, kas atbalsta lietotājus, lai tie varētu piekļūt datiem, tos grozīt un dzēst:
               
                           a)
                        
                        
                           iespēja izmantot iepriekš noteiktu filtru komplektu, lai katram darba profilam, kas pieteicies programmatūrā, pielāgotu parādītos datus;
                        
                     
                           b)
                        
                        
                           pieteikuma datnē pievienoto datu vai attiecīgā gadījumā pieteikuma datnē iekļauto datu grozījumu projekta automātiska saglabāšana un lietotāja iziešana no programmatūras pēc iepriekš noteikta bezdarbības perioda;
                        
                     
                           c)
                        
                        
                           iespēja uz ierobežotu laiku bloķēt citam lietotājam piekļuvi informācijas atbilsmei, arī citiem lietotājiem redzama marķējuma uzlikšana šādām bloķētām informācijas atbilsmēm;
                        
                     
                           d)
                        
                        
                           izvēle ETIAS centrālajai vienībai vai ETIAS valsts vienībai saglabāt pieteikuma apstrādes stadiju;
                        
                     
                           e)
                        
                        
                           izvēle ETIAS centrālajai vienībai vai ETIAS valsts vienībām jebkurā laikā marķēt un reģistrēt iespējamu datu neprecizitāti vai apstrādi, kas pārkāpj Regulu (ES) 2018/1240;
                        
                     
                           f)
                        
                        
                           saziņas un informācijas apmaiņas nodrošināšana starp lietotājiem no ETIAS centrālās vienības, ETIAS valsts vienībām un Eiropola;
                        
                     
                           g)
                        
                        
                           kad ETIAS centrālā vienība un ETIAS valsts vienības pabeigušas manuālo apstrādi – automātiska šā lēmuma 5. panta 1. punkta f) apakšpunktā minēto pagaidu piezīmju dzēšana;
                        
                     
                           h)
                        
                        
                           liegums redzēt šā lēmuma 5. panta 1. punkta f) apakšpunktā minētās pagaidu piezīmes lietotājiem, kas nav no tās pašas vienības vai Eiropola;
                        
                     
                           i)
                        
                        
                           atļauja ETIAS centrālajai vienībai apstrādāt šā lēmuma 5. panta 1. punkta m) apakšpunktā minētos Eiropola pieprasījumus;
                        
                     
                           j)
                        
                        
                           tāda iespēja atvieglot datu izgūšanu, ja to pieprasa datu subjekti, kura ietver veidnes, ko izmanto, lai datu subjektam sniegtu atbildes, attiecīgā gadījumā kopā ar pārskatu par datos izdarītajām izmaiņām, personas datu izlasi vai Regulas (ES) 2018/1240 64. panta 3. un 4. punktā minētajiem pamatojumiem;
                        
                     
                           k)
                        
                        
                           ja, pamatojoties uz atļaujas turētāja pieprasījumu, saskaņā ar Regulas (ES) 2018/1240 64. pantu tiek grozīta ceļošanas atļauja – lietotājiem ir iespējams paziņot ceļošanas atļaujas turētājam, ka ir izdota grozīta ceļošanas atļauja.
                        
                     
            
               2.   Vispārīgo programmatūras funkciju detaļas eu-LISA apraksta Regulas (ES) 2018/1240 73. panta 3. punktā minētajās tehniskajās specifikācijās.
            
         
         
            5. pants
            Speciālas programmatūras funkcijas
            
               1.   Programmatūrai ir vismaz šādas speciālas funkcijas, kas atbalsta lietotājus, kad tie piekļūst datiem saskaņā ar Regulas (ES) 2018/1240 III, IV un VI nodaļu:
               
                           a)
                        
                        
                           funkcija, kas pēc noklusējuma parāda pieteikuma datnes, pamatojoties uz laiku, kurš atlicis līdz nākamajam manuālās apstrādes posmam, kā arī citus filtrus, kas pieejami, lai katram lietotājam pielāgotu parādīto informāciju, lai parādītu pieteikuma datnes:
                           
                                       i)
                                    
                                    
                                       manuālās apstrādes posma ievades laiku;
                                    
                                 
                                       ii)
                                    
                                    
                                       visus nepieciešamos apspriešanās pieprasījumus [pieprasījumus aplūkot datus] un laiku, kas atlicis līdz atzinuma sniegšanas termiņa beigām (pēc noklusējuma atlasītus ar tiem pieprasījumiem aplūkot datus, kuriem līdz noteiktajam termiņam atlicis vismazāk laika);
                                    
                                 
                                       iii)
                                    
                                    
                                       nākamo manuālās apstrādes posmu, kas veicams ETIAS valsts vienībai, pie kuras vēršas ar pieprasījumu aplūkot datus vai kura ir atbildīga par pieteikumu;
                                    
                                 
                                       iv)
                                    
                                    
                                       informācijas atbilsmes veidu vai fona jautājumu, kura dēļ vajadzīga manuāla apstrāde;
                                    
                                 
                                       v)
                                    
                                    
                                       pieteikuma veidu (proti, humāni apsvērumi, starptautiskas saistības vai parasts pieteikums);
                                    
                                 
                                       vi)
                                    
                                    
                                       pieteikumus, kas marķēti, lai pievērstu īpašu uzmanību vai veiktu ad hoc apstrādi;
                                    
                                 
                                       vii)
                                    
                                    
                                       attiecībā uz atbildīgās dalībvalsts ETIAS valsts vienību – no ETIAS valsts vienībām, pie kuras vēršas ar pieprasījumu aplūkot datus, vai Eiropola saņemtā atzinuma veidu, arī to, vai tas saņemts noteiktajā termiņā;
                                    
                                 
                     
                           b)
                        
                        
                           funkcija, kas nodrošina atlikušā laika aprēķināšanu un tā skaidru parādīšanu, kā arī brīdinājumus par pieteikumu manuālas apstrādes termiņiem, arī gadījumos, kad ar pieprasījumu aplūkot datus vēršas pie ETIAS valsts vienībām vai Eiropola;
                        
                     
                           c)
                        
                        
                           funkcija, kas ETIAS centrālajai vienībai, ETIAS valsts vienībām un Eiropolam nodrošina pārvaldības infopaneli, kurā sniegts pārskats par situāciju ar manuālo apstrādi saistītās darbībās;
                        
                     
                           d)
                        
                        
                           funkcija, kas nodrošina izvēli marķēt pieteikumu, lai pievērstu īpašu uzmanību vai veiktu ad hoc apstrādi;
                        
                     
                           e)
                        
                        
                           funkcija, kas nodrošina iespēju pieprasīt paziņojumu par atbildīgās dalībvalsts ETIAS valsts vienības pieņemto lēmumu attiecībā uz pieteikumu, par kuru vēršas pie ETIAS valsts vienības;
                        
                     
                           f)
                        
                        
                           funkcija, kas ETIAS centrālajai vienībai un ETIAS valsts vienībām ļauj pieteikuma datnē pievienot vai dzēst pagaidu piezīmes;
                        
                     
                           g)
                        
                        
                           funkcijas ETIAS valsts vienību atbalstam manuālā pieteikumu apstrādē, ko veic saskaņā ar Regulas (ES) 2018/1240 26. un 28. pantu, proti:
                           
                                       i)
                                    
                                    
                                       attiecībā uz Regulas (ES) 2018/1240 26. panta 3. punktā minētajām informācijas atbilsmēm funkcija, kas automātiski dara pieejamu datni datu iegūšanai ar šādiem datiem no pieteikuma datnes – “uzvārds”, “vārds(-i)”, “uzvārds piedzimstot”, “dzimšanas datums”, “dzimšanas vieta”, “pašreizējā valstspiederība”, “dzimšanas valsts”, “ceļošanas dokumenta veids, numurs un izdevēja valsts” –, lai ļautu izgūt ierakstu, datni vai brīdinājumu, uz kura pamata ES informācijas sistēmās, kur veikts vaicājums, konstatēta informācijas atbilsme, un, ja papildu informācija, kas attiecas uz informācijas atbilsmi minētajā pantā norādītā ES informācijas sistēmā, tiek glabāta valsts sistēmā vai datubāzē, aplūkot šo valsts sistēmu vai datubāzi, kas pamato minētajā pantā norādīto risku novērtējumu;
                                    
                                 
                                       ii)
                                    
                                    
                                       attiecībā uz Regulas (ES) 2018/1240 26. panta 4. punktā minētajām informācijas atbilsmēm funkcija, kas automātiski dara pieejamu datni datu iegūšanai ar šādiem datiem no pieteikuma datnes – atbildes, ko sniedzis pieteikuma iesniedzējs saskaņā ar minētās regulas 17. panta 4. un 6. punktu, “uzvārds”, “vārds(-i)”, “uzvārds piedzimstot”, “dzimšanas datums”, “dzimšanas vieta”, “pašreizējā valstspiederība”, “dzimšanas valsts”, “ceļošanas dokumenta veids, numurs un izdevēja valsts” –, lai attiecīgajās valsts sistēmās vai datubāzēs ļautu izgūt informāciju, kura attiecas uz informācijas atbilsmi un pamato minētajā pantā norādīto risku novērtējumu;
                                    
                                 
                                       iii)
                                    
                                    
                                       attiecībā uz Regulas (ES) 2018/1240 26. panta 5. punktā minētajām informācijas atbilsmēm funkcija, kas automātiski dara pieejamu datni datu iegūšanai ar šādiem datiem no pieteikuma datnes – “uzvārds”, “vārds(-i)”, “uzvārds piedzimstot”, “dzimšanas datums”, “dzimšanas vieta”, “pašreizējā valstspiederība”, “dzimšanas valsts”, “ceļošanas dokumenta veids, numurs un izdevēja valsts” un kontrolsaraksta ieraksta “valsts identifikators” –, lai attiecīgajās valsts sistēmās vai datubāzēs ļautu izgūt informāciju, kura attiecas uz informācijas atbilsmi un pamato minētajā pantā norādītā riska novērtējumu;
                                    
                                 
                                       iv)
                                    
                                    
                                       attiecībā uz Regulas (ES) 2018/1240 26. panta 6. punktā minētajām informācijas atbilsmēm funkcija, kas automātiski dara pieejamu datni datu iegūšanai ar šādiem datiem no pieteikuma datnes – “uzvārds”, “vārds(-i)”, “uzvārds piedzimstot”, “dzimšanas datums”, “dzimšanas vieta”, “pašreizējā valstspiederība”, “dzimšanas valsts” un “ceļošanas dokumenta veids, numurs un izdevēja valsts” –, lai attiecīgajās valsts sistēmās vai datubāzēs ļautu izgūt informāciju, kura attiecas uz informācijas atbilsmi un pamato minētajā pantā norādīto risku novērtējumu;
                                    
                                 
                                       v)
                                    
                                    
                                       funkcija, kas lietotājiem no ETIAS valsts vienībām ļauj augšupielādēt Regulas (ES) 2018/1240 26. panta 7. punkta otrajā daļā minēto risku novērtējuma rezultātus;
                                    
                                 
                     
                           h)
                        
                        
                           funkcija, kas ļauj iegūt attiecīgos datus, kuri nepieciešami valsts pārsūdzības procedūrām, ja šādas procedūras ir sāktas, un ETIAS centrālajā sistēmā reģistrēt, ka ir sākta pārsūdzības procedūra, pievienojot atbilstošos valsts pārsūdzības atsauces numurus un minētās procedūras iznākumu;
                        
                     
                           i)
                        
                        
                           funkcija, kas ļauj iegūt Regulas (ES) 2018/1240 27. panta 2. un 8. punktā minēto papildu informāciju vai dokumentāciju un augšupielādēt un saglabāt minētās dokumentācijas tulkojumus pieteikuma datnē;
                        
                     
                           j)
                        
                        
                           funkcija, kas ļauj veikt pēcpasākumus saistībā ar valstu pārsūdzību iznākumu, ievērojot Regulas (ES) 2018/1240 37. panta 3. punktu, 40. panta 3. punktu un 41. panta 7. punktu, ieskaitot datu grozīšanu vai dzēšanu ETIAS centrālajā sistēmā, vai attiecīgā gadījumā jaunas ceļošanas atļaujas izdošanu;
                        
                     
                           k)
                        
                        
                           funkcija, ar ko piešķir pieteikuma datnes un ierobežo to redzamību vai tās padara redzamas konkrētiem lietotājiem vienā un tajā pašā ETIAS valsts vienībā vai ETIAS centrālajā vienībā, lai nodrošinātu koordināciju starp lietotājiem;
                        
                     
                           l)
                        
                        
                           funkcija, kas Eiropolam ļauj iegūt Regulas (ES) 2018/1240 29. panta 2. punktā minētos datus, kurus tam nosūtījusi ETIAS centrālā vienība;
                        
                     
                           m)
                        
                        
                           funkcija, kas, ievērojot Regulas (ES) 2018/1240 53. pantu, ETIAS centrālajai vienībai dod piekļuvi ETIAS centrālajai sistēmai, lai apstrādātu Eiropola pieprasījumus aplūkot ETIAS centrālajā sistēmā glabātos datus, neapskatot Eiropola pieprasījuma meklēšanas parametrus vai meklēšanas rezultātus, un paziņotu Eiropolam par datu nosūtīšanu;
                        
                     
                           n)
                        
                        
                           funkcija, kas Eiropolam ļauj iegūt datni, kurā ir dati, kas izriet no m) apakšpunktā minētā pieprasījuma aplūkot datus;
                        
                     
                           o)
                        
                        
                           funkcija, kas ļauj apmierināt pieprasījumu aplūkot datus konkrētiem lietotājiem Eiropolā;
                        
                     
                           p)
                        
                        
                           funkcija, kas ļauj lietotājiem no ETIAS centrālās vienības vai ETIAS valsts vienībām vienlaikus strādāt ar dažādām informācijas atbilsmēm vienā un tajā pašā pieteikuma datnē un koordinēt atzinuma konsolidēšanu gadījumos, kad attiecībā uz minēto vienību vienā pieteikuma datnē ir identificēta vairāk nekā viena informācijas atbilsme;
                        
                     
                           q)
                        
                        
                           funkcija, kas nodrošina, ka ar vienu un to pašu informācijas atbilsmi pieteikuma datnē var vienlaikus strādāt tikai viens lietotājs ETIAS centrālajā vienībā vai ETIAS valsts vienībā;
                        
                     
                           r)
                        
                        
                           funkcija, kas anulēšanas vai atcelšanas nolūkā ļauj manuāli izgūt izdotu ceļošanas atļauju.
                        
                     
            
               2.   Funkcija, kas minēta q) apakšpunktā, ļauj lietotājiem redzēt informācijas atbilsmes, ar kurām konkrētajā laikā nav iespējams strādāt. Lietotāji, kam ir atbilstoši piekļuves akreditācijas dati, informācijas atbilsmes saturu spēj aplūkot vienmēr.
            
            
               3.   Šā panta 1. punktā minēto speciālo programmatūras funkciju detaļas, šā panta 1. punkta g), l), m) un n) apakšpunktā minēto datu formātu iegūtajos failos un tehnisko pieeju, kā glabājami Regulas (ES) 2018/1240 26. panta 7. punktā minētie ieraksti par visām datu apstrādes darbībām, eu-LISA apraksta minētās regulas 73. panta 3. punktā paredzētajās tehniskajās specifikācijās.
            
         
         III NODAĻA
         
            PIEKĻUVE, GROZĪŠANA, DZĒŠANA UN DZĒŠANA PIRMS NOTEIKTĀ LAIKA
         
         
            6. pants
            Piekļuve, grozīšana, dzēšana un dzēšana pirms noteiktā laika Regulas (ES) 2018/1240 55. panta nolūkiem
            
               1.   Regulas (ES) 2018/1240 55. panta nolūkiem programmatūra ļauj ETIAS centrālajai vienībai vai ETIAS valsts vienībām meklēt ETIAS centrālajā sistēmā glabātos datus. Ir pieejami šādi meklēšanas lauki:
               
                           a)
                        
                        
                           uzvārds;
                        
                     
                           b)
                        
                        
                           vārds(-i);
                        
                     
                           c)
                        
                        
                           ceļošanas dokumenta veids un numurs un ceļošanas dokumenta izdevējas valsts trīs burtu kods;
                        
                     
                           d)
                        
                        
                           pieteikuma numurs;
                        
                     
                           e)
                        
                        
                           valstspiederība vai valstspiederības;
                        
                     
                           f)
                        
                        
                           dzimšanas datums;
                        
                     
                           g)
                        
                        
                           dzimums;
                        
                     
                           h)
                        
                        
                           laikposms.
                        
                     
            
               2.   Lai atvieglotu pieteikuma datnes izgūšanu, programmatūra ļauj lietotājiem meklēt, sniedzot datus, kas atbilst šā panta 1. punkta c) vai d) apakšpunktā minētajiem meklēšanas laukiem.
            
            
               3.   Ja 1. punkta c) vai d) apakšpunktā minētie dati nav pieejami, programmatūra ļauj lietotājiem meklēt, sniedzot datus, kas atbilst 1. punkta a), b), e), f), g) un h) apakšpunktā minētajiem meklēšanas laukiem. Programmatūra ļauj lietotājiem meklēt, ja trūkst datu, kas atbilst vienam no b), e), g) apakšpunktā minētajiem meklēšanas laukiem. Datus, kas atbilst h) apakšpunktā minētajam meklēšanas laukam, sniedz pēc brīvas izvēles.
            
            
               4.   Meklēšanai, ko veic saskaņā ar 2. punktu, piemēro šādus noteikumus:
               
                           a)
                        
                        
                           šā panta 1. panta c) un d) apakšpunktā minētie lauki tiek meklēti precīzā režīmā;
                        
                     
                           b)
                        
                        
                           visi pārējie 1. punktā minētie meklēšanas laukos tiek meklēti neprecīzā režīmā.
                        
                     
            
               5.   Pieteikuma datne tiek parādīta kopā ar visām saistītajām pieteikuma datnēm un saskaņā ar lietotājiem noteiktajām atļaujām un lomām.
            
            
               6.   Lai, ievērojot Regulas (ES) 2018/1240 55. panta 5. punktu, dzēstu pieteikuma datnes, programmatūras funkcija ļauj ETIAS valsts vienību lietotājiem uzreiz veikt meklēšanu un izgūt vairākas pieteikuma datnes. Programmatūra ļauj minētās regulas 55. panta 5. punktā minētajām iestādēm darīt pieejamu ETIAS valsts vienībām lietošanai strukturētu informāciju, kurā ir šā panta 1. punktā minētie meklēšanas lauki. Šai meklēšanai mutatis mutandis piemēro šā panta 2. un 3. punktu.
            
            
               7.   Pirms ETIAS centrālajā sistēmā tiek reģistrētas jebkādas izmaiņas saskaņā ar Regulas (ES) 2018/1240 55. pantu, programmatūra lūdz lietotāju apstiprināt grozījumu vai dzēšanu, ievadot lietotāja akreditācijas datus.
            
         
         IV NODAĻA
         
            PIEKĻUVE DATIEM TIESĪBAIZSARDZĪBAS NOLŪKIEM
         
         
            7. pants
            Eiropola piekļuve datiem
            
               1.   Eiropola piekļuves pieprasījumus, kas paredzēti Regulas (ES) 2018/1240 53. pantā, iesniedz, izmantojot programmatūru.
            
            
               2.   Eiropols saskaņā ar Regulas (ES) 2018/1240 53. pantu aizpilda veidlapu ar minētās regulas 52. panta 2. un 3. punktā minētajiem datiem. Eiropols precizē, kurus datus, ja tādi ir, var meklēt neprecīzā režīmā.
            
            
               3.   Regulas (ES) 2018/1240 53. panta 3. punktā minētā specializētā Eiropola vienība, kas ir atbildīga par pieprasījumu iepriekšēju pārbaudi, pieprasījumā iekļauj savu novērtējumu par to, vai pieprasījums atbilst visiem minētā panta 2. punkta nosacījumiem. Ja novērtējums nav iekļauts, tehniski nav iespējams iesniegt pieprasījumu ETIAS centrālajai vienībai.
            
            
               4.   ETIAS centrālā sistēma automātiski liedz piekļuvi datiem, kas minēti Regulas (ES) 2018/1240 17. panta 2. punkta h) apakšpunktā. ETIAS centrālā sistēma automātiski liedz piekļuvi arī Regulas (ES) 2018/1240 17. panta 2. punkta i) apakšpunktā un 17. panta 4. punkta a), b) un c) apakšpunktā minētajiem datiem, ja specializētā Eiropola vienība nav norādījusi, ka ir sniegti un pārbaudīti attiecīgie pamatojumi, kas vajadzīgi saskaņā ar minētās regulas 53. panta 1. punktu. Specializētā Eiropola vienība pieprasījumā norāda, ka ir veiktas vajadzīgās pārbaudes.
            
         
         
            8. pants
            Centrālo piekļuves punktu piekļuve datiem
            
               1.   Centrālie piekļuves punkti meklē ETIAS centrālajā sistēmā, izmantojot datus, kas uzskaitīti Regulas (ES) 2018/1240 52. panta 2. un 3. punktā, ar Eiropas meklēšanas portāla starpniecību, kas izveidots saskaņā ar Regulas (ES) 2019/817 6. pantu. Regulas (ES) 2018/1240 52. panta 2. un 3. punktā uzskaitītos datus var meklēt neprecīzā režīmā.
            
            
               2.   Iekam Eiropas meklēšanas portāla darbību var izmantot centrālie piekļuves punkti, meklēšanu veic tieši ETIAS centrālajā sistēmā.
            
            
               3.   Ja ir saņemts pieprasījums no izraudzīto iestāžu operatīvās vienības, centrālais piekļuves punkts pārbauda un apstiprina, ka ir izpildīti Regulas (ES) 2018/1240 52. panta 1. punkta nosacījumi.
            
            
               4.   Attiecīgā gadījumā centrālais piekļuves punkts saskaņā ar Regulas (ES) 2018/1240 51. pantu pārbauda un apstiprina, vai piekļuve minētās regulas 17. panta 2. punkta i) apakšpunktā un 17. panta 4. punkta a), b) un c) apakšpunktā uzskaitītajiem datiem ir pamatota.
            
            
               5.   Ja centrālais piekļuves punkts piekļūst ETIAS centrālajai sistēmai, ETIAS centrālā sistēma automātiski liedz piekļuvi datiem, kas norādīti Regulas (ES) 2018/1240 17. panta 2. punkta h) apakšpunktā.
               
                  ETIAS centrālā sistēma izgūst tikai tos datus, kas uzskaitīti Regulas (ES) 2018/1240 17. panta 2. punkta i) apakšpunktā un 17. panta 4. punkta a), b) un c) apakšpunktā, ja centrālais piekļuves punkts ir apstiprinājis, ka piekļuve minētajiem datiem ir pamatota, ievērojot šā panta 4. punktu.
               Izņēmuma gadījumos, atkāpjoties no šā panta 3. punkta, centrālie piekļuves punkti spēj norādīt, ka pieprasījums attiecas uz steidzamības gadījumu, un spēj nekavējoties apstrādāt pieprasījumu no izraudzīto iestāžu operatīvās vienības. Šā panta 3. un 4. punktā paredzētās pārbaudes un apstiprinājumus veic ex post saskaņā ar Regulas (ES) 2018/1240 51. panta 4. punktu.
            
         
         V NODAĻA
         
            ROBEŽKONTROLES UN IMIGRĀCIJAS IESTĀŽU PIEKĻUVE DATIEM PĀRBAUDES NOLŪKIEM
         
         
            9. pants
            Pie ārējām robežām esošu robežu iestāžu piekļuve datiem
            
               1.   Robežu iestādes piekļūst ETIAS centrālajai sistēmai, lai aplūkotu datus, kas vajadzīgi to pienākumu veikšanai.
               Robežu iestādēm ir piekļuve meklēšanai ETIAS centrālajā sistēmā, izmantojot šādus ceļošanas dokumenta mašīnlasāmās zonas datus:
               
                           a)
                        
                        
                           uzvārds; vārds vai vārdi;
                        
                     
                           b)
                        
                        
                           dzimšanas datums; dzimums; valstspiederība vai valstspiederības;
                        
                     
                           c)
                        
                        
                           ceļošanas dokumenta veids un numurs un ceļošanas dokumenta izdevējas valsts trīs burtu kods;
                        
                     
                           d)
                        
                        
                           ceļošanas dokumenta derīguma beigu termiņš.
                        
                     Lai sāktu meklēšanu, izmanto visus otrajā daļā minētos datus. Datus, kas minēti a) apakšpunktā, var meklēt neprecīzā režīmā, bet pārējos datus meklē precīzā režīmā.
            
            
               2.   Meklēšanā, ko veic, izmantojot šā panta 1. punktā uzskaitītos datus, iegūst Regulas (ES) 2018/1240 47. panta 2. punkta a)–d) apakšpunktā minētos datus.
            
            
               3.   Saskaņā ar Regulas (ES) 2018/1240 47. panta 4. punktu robežu iestādes spēj piekļūt ETIAS centrālajai sistēmai, lai aplūkotu papildu informāciju, kas pieteikuma datnē ir pievienota saskaņā ar minētās regulas 39. panta 1. punkta e) apakšpunktu vai 44. panta 6. punkta f) apakšpunktu. Tālab robežu iestādēm, izmantojot šā panta 1. punkta otrajā daļā uzskaitītos datus, ar Eiropas meklēšanas portāla starpniecību ir piekļuve meklēšanai ETIAS centrālajā sistēmā.
               Iekam Eiropas meklēšanas portāla darbību var izmantot robežu iestādes, meklēšanu veic tieši ETIAS centrālajā sistēmā.
            
            
               4.   Meklēšanā, ko veic saskaņā ar šā panta 3. punktu, iegūst Regulas (ES) 2018/1240 39. panta 1. punkta e) apakšpunktā vai 44. panta 6. punkta f) apakšpunktā minētos datus.
            
         
         
            10. pants
            Imigrācijas iestāžu piekļuve datiem
            
               1.   Nolūkā pārbaudīt vai verificēt to, vai ir izpildīti ieceļošanas vai uzturēšanās nosacījumi dalībvalstu teritorijā, un nolūkā veikt attiecīgos ar to saistītos pasākumus imigrācijas iestādēm ar Eiropas meklēšanas portāla starpniecību ir piekļuve meklēšanai ETIAS centrālajā sistēmā. Ievērojot Regulas (ES) 2018/1240 49. panta 1. punktu, imigrācijas iestādēm ir piekļuve meklēšanai ETIAS centrālajā sistēmā ar minētās regulas 17. panta 2. punkta a)–e) apakšpunktā uzskaitītajiem datiem.
               Ja vien tiek izmantoti Regulas (ES) 2018/1240 17. panta 2. punkta a) apakšpunktā minētie dati, var izmantot jebkuru minētās regulas 17. panta 2. punkta a)–e) apakšpunktā minēto datu kombināciju. Šo meklēšanu var veikt neprecīzā režīmā.
               Iekam Eiropas meklēšanas portāla darbību var izmantot imigrācijas iestādes, meklēšanu veic tieši ETIAS centrālajā sistēmā.
            
            
               2.   Meklēšanā, ko veic saskaņā ar šā panta 1. punktu, iegūst Regulas (ES) 2018/1240 49. panta 3. punktā minētos datus.
            
            
               3.   Ievērojot Regulas (ES) 2018/1240 65. panta 3. punkta nosacījumus, imigrācijas iestādēm atgriešanas nolūkiem ir arī piekļuve ETIAS centrālajai sistēmai.
               Imigrācijas iestādēm ir piekļuve meklēšanai ETIAS centrālajā sistēmā, izmantojot šā panta 1. punktā minētos datus.
               Ja vien tiek izmantoti Regulas (ES) 2018/1240 17. panta 2. punkta a) apakšpunktā minētie dati, var izmantot jebkuru šā panta 1. punktā minēto datu kombināciju.
            
            
               4.   Meklēšanā, ko veic saskaņā ar šā panta 1. un 3. punktu, iegūst Regulas (ES) 2018/1240 65. panta 3. punkta trešajā daļā minētos datus. Datus, kas norādīti minētās regulas 17. panta 2. punkta k) apakšpunktā, iegūst tikai tad, ja meklēšanā ir izmantots “dzimšanas datums”.
            
         
         
            11. pants
            Stāšanās spēkā
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2021. gada 21. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 236, 19.9.2018., 1. lpp.
         
         
            (2)  Eiropas Parlamenta un Padomes Regula (ES) 2019/817 (2019. gada 20. maijs), ar ko izveido satvaru ES informācijas sistēmu sadarbspējai robežu un vīzu jomā un groza Eiropas Parlamenta un Padomes Regulas (EK) Nr. 767/2008, (ES) 2016/399, (ES) 2017/2226, (ES) 2018/1240, (ES) 2018/1726 un (ES) 2018/1861 un Padomes Lēmumus 2004/512/EK un 2008/633/TI (OV L 135, 22.5.2019., 27. lpp.).
         
            (3)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).
         
            (4)  Padomes Lēmums 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).
         
            (5)  OV L 176, 10.7.1999., 36. lpp.
         
         
            (6)  Padomes Lēmums 1999/437/EK (1999. gada 17. maijs) par dažiem pasākumiem, lai piemērotu Eiropas Savienības Padomes, Islandes Republikas un Norvēģijas Karalistes Nolīgumu par abu minēto valstu iesaistīšanos Šengenas acquis īstenošanā, piemērošanā un izstrādē (OV L 176, 10.7.1999., 31. lpp.).
         
            (7)  OV L 53, 27.2.2008., 52. lpp.
         
         
            (8)  Padomes Lēmums 2008/146/EK (2008. gada 28. janvāris) par to, lai Eiropas Kopienas vārdā noslēgtu Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (OV L 53, 27.2.2008., 1. lpp.).
         
            (9)  OV L 160, 18.6.2011., 21. lpp.
         
         
            (10)  Padomes Lēmums 2011/350/ES (2011. gada 7. marts) par to, lai Eiropas Savienības vārdā noslēgtu Protokolu starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā saistībā ar kontroles atcelšanu pie iekšējām robežām un personu pārvietošanos (OV L 160, 18.6.2011., 19. lpp.).
         
            (11)  C(2021) 4123.